Kommissionens forordning (EF) nr. 1999/2002

af 8. november 2002

om gennemførelsesbestemmelser til Rådets forordning (EØF) nr. 2019/93 om den særlige ordning for støtte til fordel for de mindre øer i Det Ægæiske Hav for så vidt angår vinarealer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2019/93 af 19. juli 1993 om særlige foranstaltninger for visse landbrugsprodukter til fordel for de mindre øer i Det Ægæiske Hav(1), senest ændret ved forordning (EF) nr. 442/2002(2), særlig artikel 9, og

ud fra følgende betragtninger:

(1) I artikel 9 i forordning (EØF) nr. 2019/93 er der fastsat særlige foranstaltninger i form af fast hektarstøtte til opretholdelse af dyrkning af druesorter, der er beregnet til fremstilling af kvbd i de traditionelle dyrkningsområder på de mindre øer i Det Ægæiske Hav.

(2) Den faste hektarstøtte ydes kun til sammenslutninger eller organisationer af vinproducenter, der iværksætter en foranstaltning til kvalitetsforbedring af de producerede vine ifølge et program, myndighederne har godkendt.

(3) Støtten til lagring af kvalitetshedvin blev afskaffet ved artikel 1, stk. 8, i forordning (EØF) nr. 2019/93, fordi den blev fundet uegnet for øerne i Det Ægæiske Hav på grund af den korte oplagringsperiode.

(4) Der bør fastsættes gennemførelsesbestemmelser for ordningens forvaltning og kontrol med de af Rådet fastsatte betingelser.

(5) Af hensyn til klarheden bør Kommissionens forordning (EØF) nr. 3112/93(3) ophæves.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Vin -

UDSTEDT FØLGENDE FORORDNING:

Artikel 1

I denne forordning fastsættes der gennemførelsesbestemmelser til artikel 9 i forordning (EØF) nr. 2019/93, som ændret ved forordning (EF) nr. 442/2002.

Artikel 2

1. Den faste hektarstøtte for opretholdelse af dyrkning af druesorter til fremstilling af kvbd, der er fastsat i artikel 9 i forordning (EØF) nr. 2019/93, ydes efter ansøgning fra sammenslutninger eller organisationer af vinproducenter for arealer med druesorter, der egner sig til fremstilling af kvbd.

2. Producentorganisationerne er dem, der er omhandlet i artikel 39 i forordning (EF) nr. 1493/1999. De græske myndigheder fastlægger de kriterier, som producentsammenslutningerne skal overholde for at kunne modtage støtten, og de meddeler dem til Kommissionen.

Artikel 3

1. Ansøgningen om hektarstøtte indgives til de græske myndigheder i den periode, som de fastsætter, dog senest den 1. maj for det følgende produktionsår. For produktionsåret 2002/03 indgives ansøgningen dog senest den 31. december 2002.

2. Støtteansøgningen indeholder mindst følgende oplysninger:

a) producentsammenslutningens eller -organisationens adresse

b) angivelse i ha og ar af de arealer, der dyrkes med henblik på fremstilling af kvbd, med matrikelnumre for arealerne eller tilsvarende oplysninger, der er godkendt af det organ, som varetager kontrollen med arealerne

c) de anvendte druesorter

d) et skøn over den produktion, der kan høstes.

Artikel 4

Når de græske myndigheder har konstateret, at sammenslutningen eller organisationen af vinproducenter har overholdt foranstaltningen for kvalitetsforbedring i forhold til det godkendte program, udbetaler de støtten inden den 1. april i det produktionsår, som støtten ydes for.

Artikel 5

De græske myndigheder meddeler senest den 30. april Kommissionen, for hvilke arealer der er indgivet støtteansøgning, og for hvilke der faktisk er udbetalt støtte.

Artikel 6

1. De græske myndigheder træffer de foranstaltninger, der er nødvendige for at sikre, at betingelserne for ydelse af den støtte, der er fastsat i denne forordning, overholdes.

2. Støtteansøgningerne kontrolleres på en sådan måde, at det sikres, at betingelserne faktisk er overholdt. Afhængigt af støtteforanstaltningens art fastlægger de græske myndigheder, hvilke kontrolmetoder og -midler der skal anvendes, og hvilke modtagere der skal kontrolleres. I alle relevante tilfælde anvender de græske myndigheder fortegnelsen over vindyrkningsarealer og det integrerede forvaltnings- og kontrolsystem, der blev indført ved forordning (EØF) nr. 3508/92.

3. Kontrollen omfatter både administrativ kontrol og kontrol på stedet.

4. Den administrative kontrol er udtømmende og indebærer krydskontrol med bl.a. oplysningerne i det integrerede forvaltnings- og kontrolsystem for at undgå, at støtte udbetales to gange.

5. På grundlag af en risikoanalyse udfører de græske myndigheder stikprøvekontrol af et antal støtteansøgninger, der svarer til mindst 5 % af de arealer, der modtager støtte.

6. De græske myndigheder fastlægger en sanktionsordning for overtrædelse af indgåede forpligtelser og gældende bestemmelser på dette område, og de træffer alle foranstaltninger, der er nødvendige for sikre gennemførelsen heraf. Sanktionerne skal være effektive og proportionelle og have en afskrækkende virkning.

7. Artikel 8 i Rådets forordning (EF) nr. 1258/1999(4) om finansiering af den fælles landbrugspolitik anvendes.

Artikel 7

Forordning (EØF) nr. 3112/93 ophæves.

Artikel 8

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 8. november 2002.

På Kommissionens vegne

Franz Fischler

Medlem af Kommissionen

(1) EFT L 184 af 27.7.1993, s. 1.

(2) EFT L 68 af 12.3.2002, s. 4.

(3) EFT L 278 af 11.11.1993, s. 52.

(4) EFT L 160 af 26.6.1999, s. 103.